FI Euroopan unionin virallinen lehti L 155/3

NEUVOSTON PÄÄTÖS,

annettu 13 päivänä toukokuuta 2013,

kansainvälisessä merenkulkujärjestössä (IMO) Euroopan unionin puolesta otettavasta kannasta, joka koskee tiettyjen säännöstöjen ja niihin liittyvien tiettyjen yleissopimusten ja pöytäkirjojen muutosten lopullista hyväksymistä

(2013/268/EU)

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,

ottaa huomioon Euroopan komission ehdotuksen,

sekä katsoo seuraavaa:

(1) IMO:n meriympäristön suojelukomitea (IMO Marine Environment Protection Committee, MEPC) ja IMO:n meriturvallisuuskomitea (IMO Marine Safety Committee, MSC) ovat, ensiksi mainittu marraskuussa 2012 pidetyssä 64. istunnossaan ja jälkimmäinen marraskuussa 2012 pidetyssä 91. istunnossaan, hyväksyneet IMO-asiakirjojen täytäntöönpanoa koskevan säännöstön (III-säännöstö). IMO:n 28. yleiskokouksen odotetaan hyväksyvän mainitun säännöstön lopullisesti joulukuussa 2013.

(2) IMO:n meriympäristön suojelukomitea ja IMO:n meriturvallisuuskomitea ovat, ensiksi mainittu 64. istunnossaan ja jälkimmäinen 91. istunnossaan, hyväksyneet myös hyväksyttyjä laitoksia koskevan IMO:n säännöstön (RO-säännöstö). Ensiksi mainitun komitean odotetaan hyväksyvän RO-säännöstön lopullisesti 65. istunnossaan toukokuussa 2013 ja jälkimmäisen 92. istunnossaan kesäkuussa 2013.

(3) IMO:n meriturvallisuuskomitea on IMO:n 28. yleiskokouksessa tapahtuvaa käsittelyä ja lopullista hyväksymistä varten 91. istunnossaan hyväksynyt muutoksia vuonna 1966 tehtyyn kansainväliseen lastiviivayleissopimukseen, jäljempänä ’lastiviivayleissopimus’, vuonna 1972 hyväksyttyyn kansainvälisiä sääntöjä yhteentörmäämisen ehkäisemiseksi merellä koskevaan yleissopimukseen sekä vuonna 1969 tehtyyn kansainväliseen aluksenmittausyleissopimukseen. Muutosten tarkoituksena on tehdä III-säännöstöstä ja siihen liittyvästä lippuvaltion auditointijärjestelmästä sitovia.

(4) IMO:n meriympäristön suojelukomitea on 64. istunnossaan hyväksynyt muutoksia vuosien 1978 ja 1997 pöytäkirjoihin, jotka liittyvät vuonna 1973 tehtyyn kansainväliseen yleissopimukseen aluksista aiheutuvan meren pilaantumisen ehkäisemisestä, jäljempänä ’MARPOL-yleissopimus’. Muutosten tarkoituksena on tehdä III-säännöstöstä ja siihen liittyvästä lippuvaltioiden auditointijärjestelmästä sitovia. Tämän komitean odotetaan hyväksyvän nämä muutokset lopullisesti 66. istunnossaan vuonna 2014.

(5) IMO:n meriturvallisuuskomitea on 91. istunnossaan hyväksynyt muutoksia vuonna 1974 tehtyyn kansainväliseen yleissopimukseen ihmishengen turvallisuudesta merellä, jäljempänä ’SOLAS-yleissopimus’, ja SOLAS-yleissopimukseen vuonna 1988 tehtyyn pöytäkirjaan sekä lastiviivayleissopimukseen liittyvään vuonna 1988 tehtyyn pöytäkirjaan. Muutosten tarkoituksena on tehdä III-säännöstöstä ja siihen liittyvästä lippuvaltioiden auditointijärjestelmästä sitovia. Komitean odotetaan samassa tarkoituksessa tekevän kesäkuussa 2013 pidettävässä 92. istunnossaan muutoksia vuonna 1978 tehtyyn kansainväliseen yleissopimukseen merenkulkijoiden koulutuksesta, pätevyyskirjoista ja vahdinpidosta, jäljempänä ’STCW-yleissopimus’. Tämän komitean odotetaan hyväksyvän nämä muutokset SOLAS-yleissopimukseen ja STCW-yleissopimukseen lopullisesti 93. istunnossaan vuonna 2014.

(6) IMO:n meriympäristön suojelukomitea on 64. istunnossaan hyväksynyt muutoksia Marpol-yleissopimukseen liittyvään vuoden 1978 pöytäkirjaan. Muutosten tarkoituksena on tehdä RO-säännöstöstä sitova. Tämän komitean odotetaan hyväksyvän nämä muutokset lopullisesti 65. istunnossaan.

(7) IMO:n meriympäristön suojelukomitea on 91. istunnossaan hyväksynyt muutoksia SOLAS-yleissopimukseen ja lastiviivayleissopimukseen liittyvään vuonna 1988 tehtyyn pöytäkirjaan. Muutosten tarkoituksena on tehdä RO-säännöstöstä sitova. Tämän komitean odotetaan hyväksyvän nämä muutokset lopullisesti 92. istunnossaan.

(8) Sen jälkeen kun näihin yleissopimuksiin ja pöytäkirjoihin tehdyt muutokset on hyväksytty lopullisesti, IMO:n pääsihteeri toimittaa ne asianomaisille sopimuspuolille, jotta nämä voivat ilmoittaa hiljaisesti tai nimenomaisesti suostumuksensa tulla mainittujen muutosten sitomiksi kunkin yleissopimuksen tai pöytäkirjan tätä koskevien määräysten mukaisesti.

(9) Yksikään edellä mainituista yleissopimuksista ja pöytäkirjoista ei sisällä lausekkeita, jotka estävät varaumien esittämisen muutoksiin.

(10) Luonnoksena olevalla III-säännöstöllä on tarkoitus korvata IMO:n yleiskokouksen päätöslauselma A.1054(27), joka sisältää IMO:n velvoittavien asiakirjojen täytäntöönpanoa koskevan voimassa olevan säännöstön ja jolla puolestaan on useiden muutosten jälkeen korvattu IMO:n yleiskokouksen päätöslauselma A.847(20), jota jäsenvaltioiden on niille lippuvaltioina kuuluvan vastuun osalta sovellettava alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 23 päivänä huhtikuuta 2009 annetun Euroopan parlamentin ja neuvoston direktiivin 2009/15/EY (1) nojalla.

(11) RO-säännöstöä säännellään tyhjentävästi direktiivillä 2009/15/EY ja alusten tarkastamis- ja katsastamislaitoksia koskevista yhteisistä säännöistä ja standardeista 23 päivänä huhtikuuta 2009 annetulla Euroopan parlamentin ja neuvoston asetuksella (EY) N:o 391/2009 (2) joko suoraan tai viittaamalla eräisiin IMO:n päätöslauselmiin.

(12) Direktiivissä 2009/15/EY säädetään lisäksi, että uusien oikeudellisten asiakirjojen tai direktiivissä tarkoitettuihin yleissopimuksiin liittyvien pöytäkirjojen hyväksymisen jälkeen neuvosto päättää komission ehdotuksesta ja ottaen huomioon jäsenvaltioiden parlamentaariset menettelyt sekä IMO:n asiaa koskevat menettelyt näiden uusien oikeudellisten asiakirjojen tai näiden pöytäkirjojen ratifiointia koskevista yksityiskohtaisista järjestelyistä ja huolehtii siitä, että niitä sovelletaan yhdenmukaisesti samanaikaisesti kaikissa jäsenvaltioissa. Kansainvälisten yleissopimusten määritelmä, sellaisena kun se on sekä direktiivissä 2009/15/EY että asetuksessa (EY) N:o 391/2009, käsittää SOLAS-, Marpol- ja lastiviivayleissopimukset, näiden yleissopimusten pöytäkirjat ja muutokset sekä asiaan liittyvät sitovat säännöstöt, sellaisina kuin ne ovat voimassa.

(13) Merenkulkijoiden vähimmäiskoulutuksesta 19 päivänä marraskuuta 2008 annettu Euroopan parlamentin ja neuvoston direktiivi 2008/106/EY (3) käsittää velvollisuudet, joita lippuvaltioiden on noudatettava STCW-yleissopimuksen nojalla.

(14) Toisaalta III-säännöstön ja RO-säännöstön sekä toisaalta unionin säädösten välillä on havaittu joillain aloilla mahdollisia ristiriitaisuuksia. On välttämätöntä huolehtia siitä, että STCW-, SOLAS-, Marpol- ja lastiviivayleissopimuksesta ja niiden pöytäkirjoista sekä sellaisista muista yleissopimuksista ja pöytäkirjoista, joilla III-säännöstöstä ja RO-säännöstöstä tehdään sopimuspuolia sitovia, johtuvat ja III-säännöstön ja RO-säännöstön soveltamiseen perustuvat jäsenvaltioiden velvollisuudet ovat yhdenmukaiset unionin oikeuden kanssa.

(15) Lippuvaltiota koskevien vaatimusten noudattamisesta 23 päivänä huhtikuuta 2009 annetussa Euroopan parlamentin ja neuvoston direktiivissä 2009/21/EY (4) säädetään joukko velvollisuuksia, jotka jäsenvaltioiden on lippuvaltioina täytettävä. Näitä ovat erityisesti jäsenvaltioiden velvollisuus toteuttaa tarvittavat toimenpiteet IMO-auditoinnin suorittamiseksi niiden hallinnolle vähintään joka seitsemäs vuosi. Asianomaisen säännöksen voimassaolo on kuitenkin määrä päättyä viimeistään 17 päivänä kesäkuuta 2017 tai jonakin aikaisempana komission vahvistamana päivänä, jos IMO:n jäsenvaltioille pakollinen auditointijärjestelmä on tullut voimaan.

(16) Lukuun ottamatta aloja, joilla on ristiriitaa unionin oikeuden kanssa, nämä kaksi säännöstöluonnosta on kokonaisuudessaan nähtävä myönteisenä kehityksenä, sikäli kuin ne asettavat tiukkoja maailmanlaajuisia standardeja lippuvaltioiden ja hyväksyttyjen laitosten toiminnalle. Näistä syistä IMO:n RO-säännöstön kehittäminen mainitaan nimenomaisesti asetuksen (EY) N:o 391/2009 johdanto-osan 4 kappaleessa. Unionin olisi siksi tuettava näiden kahden säännöstön lopullista hyväksymistä sitoviksi IMO-asiakirjoiksi.

(17) Unioni ei ole IMO:n jäsen eikä kyseessä olevien yleissopimusten ja pöytäkirjojen sopimuspuoli. Siksi on tarpeen, että neuvosto valtuuttaa jäsenvaltiot antamaan unionin etujen mukaisesti suostumuksensa tulla näihin yleissopimuksiin ja pöytäkirjoihin tehtävien sellaisten muutosten sitomiksi, joilla III-säännöstöstä ja RO-säännöstöstä sekä niihin liittyvästä lippuvaltioiden auditointijärjestelmästä tulee sitovia,

ON HYVÄKSYNYT TÄMÄN PÄÄTÖKSEN:

1 artikla

1. Unionin kanta IMO:n 28. yleiskokouksessa on hyväksyä luonnos IMO-asiakirjojen täytäntöönpanoa koskevaksi säännöstöksi, sellaisena kuin se on hyväksytty IMO:n meriturvallisuuskomitean 91. istunnossa ja esitetty IMO-asiakirjan MSC 91/22 liitteessä 16.

2. Unionin kanta IMO:n 28. yleiskokouksessa on hyväksyä

a) vuonna 1966 tehdyn kansainvälisen lastiviivayleissopimuksen liitteessä I olevaan 1 lukuun sisältyvään sääntöön 3 tehtävät muutokset sekä yleissopimukseen sisällytettävä uusi liite IV, joiden tarkoituksena on tehdä IMO-asiakirjojen täytäntöönpanoa koskevasta säännöstöstä siihen liittyvine lippuvaltioiden auditointijärjestelmineen sitova, sellaisina kuin ne on hyväksytty IMO:n meriturvallisuuskomitean 91. istunnossa ja esitetty IMO-asiakirjan MSC 91/22 liitteessä 10;

b) vuonna 1969 tehdyn kansainvälisen aluksenmittausyleissopimuksen liitteessä I olevaan sääntöön 2 tehtävät muutokset sekä yleissopimukseen sisällytettävä uusi liite III, joiden tarkoituksena on tehdä IMO-asiakirjojen täytäntöönpanoa koskevasta säännöstöstä siihen liittyvine lippuvaltioiden auditointijärjestelmineen sitova, sellaisina kuin ne on hyväksytty IMO:n meriturvallisuuskomitean 91. istunnossa ja esitetty IMO-asiakirjan MSC 91/22 liitteessä 12;

c) vuonna 1972 tehtyyn yleissopimukseen kansainvälisistä säännöistä yhteentörmäämisen estämiseksi merellä uuden F osan sisällyttämisellä tehtävät muutokset, joiden tarkoituksena on tehdä IMO-asiakirjojen täytäntöönpanoa koskevasta säännöstöstä siihen liittyvine lippuvaltioiden auditointijärjestelmineen sitova, sellaisina kuin ne on hyväksytty IMO:n meriturvallisuuskomitean 91. istunnossa ja esitetty IMO-asiakirjan MSC 91/22 liitteessä 11.

2 artikla

1. Unionin kanta IMO:n meriympäristön suojelukomitean 65. istunnossa on hyväksyä luonnos hyväksyttyjä laitoksia koskevaksi IMO-säännöstöksi, sellaisena kuin se on hyväksytty mainitun komitean 64. istunnossa ja IMO:n meriturvallisuuskomitean 91. istunnossa sekä esitetty IMO-asiakirjan MSC 91/22 liitteessä 19.

2. Unionin kantana IMO:n meriympäristön suojelukomitean 65. istunnossa on hyväksyä vuoden 1978 pöytäkirjan, joka liittyy alusten aiheuttaman meren pilaantumisen ehkäisemisestä vuonna 1973 tehtyyn kansainväliseen yleissopimukseen, liitteessä I olevaan sääntöön 6 sekä liitteessä II olevaan sääntöön 8 tehtävien muutosten, sellaisina kuin ne on hyväksytty mainitun komitean 64. istunnossa ja esitetty IMO-asiakirjan MEPC 64/23 liitteessä 23, lopullinen hyväksyminen; muutosten tarkoituksena on tehdä hyväksyttyjä laitoksia koskevasta IMO-säännöstöstä sitova.

3. Unionin kanta IMO:n meriympäristön suojelukomitean 66. istunnossa on hyväksyä vuosien 1978 ja 1997 pöytäkirjojen, jotka liittyvät alusten aiheuttaman meren pilaantumisen ehkäisemisestä vuonna 1973 tehtyyn kansainväliseen yleissopimukseen, liitteessä I olevaan sääntöön 1 tehtävien muutosten, liitteeseen I sisällytettävän uuden 10 luvun, liitteessä II olevaan sääntöön 1 tehtävien muutosten, liitteeseen II sisällytettävän uuden 9 luvun, liitteeseen III sisällytettävien uusien 1 ja 2 luvun, liitteessä IV olevaan sääntöön 1 tehtävien muutosten, liitteeseen IV sisällytettävän uuden 6 luvun, liitteeseen V sisällytettävien uusien 1 ja 2 luvun, liitteessä VI olevaan sääntöön 2 tehtävien muutosten sekä liitteeseen VI sisällytettävän uuden 5 luvun, sellaisina kuin ne on hyväksytty mainitun komitean 64. istunnossa ja esitetty IMO-asiakirjan MEPC 64/23 liitteessä 20, lopullinen hyväksyminen; muutosten tarkoituksena on tehdä IMO-asiakirjojen täytäntöönpanoa koskevasta säännöstöstä siihen liittyvine lippuvaltioiden auditointijärjestelmineen sitova.

3 artikla

1. Unionin kanta IMO:n meriturvallisuuskomitean 92. istunnossa on hyväksyä luonnos hyväksyttyjä laitoksia koskevaksi IMO-säännöstöksi, sellaisena kuin se on hyväksytty mainitun komitean 91. istunnossa ja IMO:n meriympäristön suojelukomitean 64. istunnossa sekä esitetty IMO-asiakirjan MSC 91/22 liitteessä 19.

2. Unionin kantana IMO:n meriturvallisuuskomitean 92. istunnossa on hyväksyä

a) vuonna 1974 tehdyn kansainvälisen yleissopimuksen ihmishengen turvallisuudesta merellä, sellaisena kuin se on muutettuna (SOLAS 1974), XI-1 luvussa olevaan sääntöön 1 tehtävät muutokset, sellaisina kuin ne on hyväksytty mainitun komitean 91. istunnossa ja esitetty IMO-asiakirjan MSC 91/22 liitteessä 20; muutosten tarkoituksena on tehdä hyväksyttyjä laitoksia koskevasta IMO-säännöstöstä sitova;

b) vuonna 1966 tehtyyn kansainväliseen lastiviivayleissopimukseen liittyvän vuoden 1988 pöytäkirjan liitteessä I olevassa 1 luvussa olevaan sääntöön 2-1 tehtävät muutokset, sellaisina kuin ne on hyväksytty mainitun komitean 91. istunnossa ja esitetty IMO-asiakirjan MSC 91/22 liitteessä 21; muutosten tarkoituksena on tehdä hyväksyttyjä laitoksia koskevasta IMO-säännöstöstä sitova.

3. Unionin kanta IMO:n meriturvallisuuskomitean 93. istunnossa on hyväksyä

a) vuonna 1974 tehtyyn kansainväliseen yleissopimukseen ihmishengen turvallisuudesta merellä, sellaisena kuin se on muutettuna (SOLAS 1974) siihen sisällytettävällä uudella XIII luvulla tehtävät muutokset, sellaisina kuin ne on hyväksytty mainitun komitean 91. istunnossa ja esitetty IMO-asiakirjan MSC 91/22 liitteessä 17; muutosten tarkoituksena on tehdä IMO-asiakirjojen täytäntöönpanoa koskevasta säännöstöstä siihen liittyvine lippuvaltioiden auditointijärjestelmineen sitova;

b) vuonna 1966 tehtyyn kansainväliseen lastiviivayleissopimukseen liittyvän vuoden 1988 pöytäkirjan liitteessä I olevassa 1 luvussa olevaan sääntöön 3 tehtävät muutokset sekä sen liitteeseen B sisällytettävä uusi liite IV, sellaisina kuin ne on hyväksytty mainitun komitean 91. istunnossa ja esitetty IMO-asiakirjan MSC 91/22 liitteessä 18; muutosten tarkoituksena on tehdä IMO-asiakirjojen täytäntöönpanoa koskevasta säännöstöstä siihen liittyvine lippuvaltioiden auditointijärjestelmineen sitova.

4. Unionin kanta IMO:n meriturvallisuuskomitean 92. ja 93. istunnossa on hyväksyä vuonna 1978 tehtyyn kansainväliseen yleissopimukseen merenkulkijoiden koulutuksesta, pätevyyskirjoista ja vahdinpidosta tehtävät asiaankuuluvat muutokset, joiden tarkoituksena on tehdä IMO-asiakirjojen täytäntöönpanoa koskevasta säännöstöstä siihen liittyvine lippuvaltioiden auditointijärjestelmineen sitova, ja näiden muutosten myöhempi lopullinen hyväksyminen.

4 artikla

1. Jäsenvaltiot, jotka ovat IMO:n jäseniä, esittävät 1, 2 ja 3 artiklan mukaisen unionin kannan unionin etujen mukaisesti yhdessä, jollei liitteeseen sisältyvästä julistuksesta muuta johdu.

2. Unionin kantaan, sellaisena kuin se on esitetty 1, 2 ja 3 artiklassa, tehtävistä muodollisista ja vähäisistä muutoksista voidaan sopia ilman, että tätä kantaa muutetaan.

5 artikla

Jäsenvaltiot valtuutetaan antamaan suostumuksensa tulla unionin etujen mukaisesti 1 artiklan 2 kohdassa, 2 artiklan 2 ja 3 kohdassa sekä 3 artiklan 2, 3 ja 4 kohdassa tarkoitettujen muutosten sitomiksi, jollei liitteessä esitetystä julistuksesta muuta johdu.

6 artikla

Tämä päätös on osoitettu kaikille jäsenvaltioille.

Tehty Brysselissä 13 päivänä toukokuuta 2013. Neuvoston puolesta Puheenjohtaja S. COVENEY

(1) EUVL L 131, 28.5.2009, s. 47.

(2) EUVL L 131, 28.5.2009, s. 11.

(3) EUVL L 323, 3.12.2008, s. 33.

(4) EUVL L 131, 28.5.2009, s. 132.